**2ο Γυμνάσιο Κέρκυρας**

***Λίγα λόγια … πριν τις εξετάσεις***

Κατά το σχολικό έτος 2016 – 2017 οι σχολικές μονάδες των Γυμνασίων πρέπει στο διάστημα από 1η έως 30 Ιουνίου να ολοκληρώσουν τις εξής διαδικασίες:

1. Την πρώτη εξεταστική περίοδο στην οποία διεξάγονται οι γραπτές ανακεφαλαιωτικές εξετάσεις μόνο στα μαθήματα της Α΄ ομάδας.
2. Το πρόγραμμα της υποστηρικτικής διδασκαλίας για τους μαθητές που δεν πληρούν τις προϋποθέσεις προαγωγής ή απόλυσης και παραπέμπονται σε επαναληπτική εξέταση.
3. Τη δεύτερη εξεταστική περίοδο στην οποία διεξάγονται ανακεφαλαιωτικές εξετάσεις σε όσα μαθήματα παραπέμφθηκαν μαθητές σε επαναληπτική εξέταση, οι οποίες είναι γραπτές και προφορικές για τα μαθήματα της Ομάδας Α΄ και προφορικές για τα υπόλοιπα μαθήματα.

Αν και μετά τις επαναληπτικές εξετάσεις μαθητής της Α΄ και Β΄ τάξης δεν κριθεί άξιος προαγωγής, τότε επαναλαμβάνει την τάξη. Στην αντίστοιχη περίπτωση μαθητής της Γ΄ τάξης δύναται να προσέλθει σε επαναληπτικές εξετάσεις πριν από την έναρξη των μαθημάτων τον Σεπτέμβριο [3η εξεταστική περίοδος].

**Απαραίτητες διευκρινίσεις**

Α΄ Ομάδα μαθημάτων: Νεοελληνική Γλώσσα και Γραμματεία [Γλώσσα και Λογοτεχνία: 2 μαθήματα], Μαθηματικά, Φυσική, Ιστορία.

Β΄ Ομάδα: Αρχαία Ελληνική Γλώσσα και Γραμματεία, Χημεία, Βιολογία, Γεωλογία – Γεωγραφία, Κοινωνική και Πολιτική Αγωγή, Θρησκευτικά, Αγγλικά, Δεύτερη Ξένη Γλώσσα, Οικιακή Οικονομία

Γ΄ Ομάδα: Τεχνολογία, Πληροφορική, Μουσική, Καλλιτεχνικά, Φυσική Αγωγή

* **Οι ημερομηνίες των γραπτών εξετάσεων της 1η εξεταστικής περιόδου είναι:**

**Πέμπτη 1/6/2017, Παρασκευή 2/6/2017, Τρίτη 6/6/2017 και Πέμπτη 8/6/2017**

* Μετά την έκδοση των αποτελεσμάτων της 1ης εξεταστικής περιόδου [μέχρι Δευτέρα 12/6/2017] ανακοινώνεται το πρόγραμμα υποστηρικτικής διδασκαλίας για τους μαθητές / μαθήτριες που παραπέμπονται σε επαναληπτική εξέταση καθώς και το πρόγραμμα της 2ης εξεταστικής περιόδου. Η 2η εξεταστική περίοδος αρχίζει τη Δευτέρα 19/6/2017 και ολοκληρώνεται μέχρι την Τετάρτη 28/6/2017, όπου θα πρέπει να έχουν εκδοθεί τα αποτελέσματα.
* Ο μαθητής κρίνεται άξιος προαγωγής ή απόλυσης όταν έχει σε κάθε μάθημα βαθμό ετήσιας επίδοσης τουλάχιστον δέκα [10] ή όταν έχει γενικό μέσο όρο βαθμών ετήσιας επίδοσης τουλάχιστον δεκατρία [13]. Κατά συνέπεια, αν δεν πληρούνται οι παραπάνω προϋποθέσεις προαγωγής ή απόλυσης, ο μαθητής παραπέμπεται σε επαναληπτική εξέταση στα μαθήματα στα οποία ο βαθμός ετήσιας επίδοσης είναι μικρότερος από δέκα [10].
* Μέσα σε 2 εργάσιμες ημέρες από την έκδοση των αποτελεσμάτων οι κηδεμόνες των μαθητών μπορούν να υποβάλουν αίτηση στο σχολείο, με την οποία να ζητούν την αναβαθμολόγηση γραπτού δοκιμίου. Οι μαθητές με αναπηρία και με ειδικές εκπαιδευτικές ανάγκες για τους οποίους προβλέπεται προφορική εξέταση αντί γραπτής, μπορούν εφόσον το επιθυμούν να ζητήσουν επανεξέταση στα μαθήματα που εξετάσθηκαν. Η αίτηση υποβάλλεται στο σχολείο μέσα σε 2 ημέρες από την έκδοση των αποτελεσμάτων.

**Σημείωση:**

**Καλούνται οι γονείς / κηδεμόνες των μαθητών / μαθητριών μας, εφόσον το επιθυμούν, σε συνάντηση την Τετάρτη 24/5/2017 και ώρα 19.00 στο χώρο του σχολείου με θέμα «Προγραμματισμός εξετάσεων Γυμνασίων για το σχολικό έτος 2016 – 2017».**

Ο Σύλλογος Διδασκόντων και η Διεύθυνση του σχολείου εύχονται καλή επιτυχία σε όλους / όλες τους / τις μαθητές / μαθήτριες μας.